Seitsemän ihmisen kerrotaan loukkaantuneen kirveellä aseistautuneen miehen riehuttua Düsseldorfin rautatieasemalla Saksassa myöhään torstaina.

Poliisin mukaan hyökkäyksestä epäiltynä on otettu kiinni yksi mies, uutisoi muun muassa Spiegel. Aluksi epäiltiin, että hyökkääjiä oli ollut ainakin kaksi, ja että hyökkääjiä olisi voinut myös paeta paikalta.

Poliisi on ottanut kiinni veriteosta epäillyn. Tämä loukkaantui kiinni otettaessa. Epäilty on 36-vuotias mies.

Mediatietojen mukaan hyökkääjä iski saavuttuaan asemalle junalla.

Iskussa loukkaantui uutistoimistojen mukaan seitsemän ihmistä. Heistä kolme sai vakavia vammoja.

– Mies hyökkäsi useiden ihmisten kimppuun kirveen kanssa. Hän onnistui lyömään joitakin ja useat muut onnistuivat pakenemaan. Se oli täysi kaaos, kuvaili yksi silminnäkijä Twitterissä.

Spiegelin mukaan silminnäkijät kertovat miehen alkaneen hakata sivullisia kirveellä. Lehden mukaan aseman lattioilla makasi verisiä ihmisiä.

” Mindestens ein Verletzter - Axt-Angriff am Düsseldorfer Hauptbahnhof https://t.co/24e6jwHVmJ pic.twitter.com/CzwsFHlVRo— BILD (@BILD) March 9, 2017

Yksi silminnäkijä kertoo uhrien joukossa olevan ainakin 13-vuotiaan tytön.

– Autoin häntä hoitamaan haavaa ja soitin sitten hänen isälleen, kertoi nainen Rheinische Postille.

Poliisin tiedottaja kertoi myöhään torstai-iltana, että meneillään on iso poliisioperaatio. Spiegelin mukaan poliisin erikoisyksiköt olivat raskaasti aseistettuja.

Düsseldorfin rautatieasema tyhjennettiin ja eristettiin.